Notă informativă
cu privire la realizarea Programului Național de combatere a 
hepatitelor virale B, C și D pentru anii 2017-2021, 
[bookmark: _GoBack]în anul 2017

Programul Național de combatere a hepatitelor virale B, C și D pentru anii 2017-2021 a fost aprobat prin Hotărârea Guvernului nr.342 din 26.05.2017 (Monitorul Oficial al RM din 04.08.2017 nr. 277-288, art. nr. 702) și prin ordinul Ministerului Sănătății, Muncii și Protecției Sociale al Republicii Moldova nr. 563-d din 06.09.2017 “Privind implementarea Programului Național de combatere a hepatitelor virale B, C și D pentru anii 2017-2021”.
Programul are drept obiectiv general reducerea în continuare a morbidităţii prin hepatitele virale B, C şi D acute, cronice și ciroze și minimizarea consecințelor socioeconomice a	acestora.
Pentru realizarea acestuia sunt stabilite următoarele obiective specifice:
1) dezvoltarea serviciilor de diagnostic de laborator şi de screening al hepatitelor virale B, C şi D, precum și majorarea, până anul 2021, a ratei de depistare precoce a persoanelor infectate cu virusurile nominalizate;
2) reducerea cu 50%, până în anul 2021, a incidenţei şi prevalenţei hepatitelor virale B, C şi D acute şi cronice şi a cirozelor hepatice cauzate de virusurile nominalizate;
3) asigurarea, până în anul 2021, a accesului a cel puţin 50% din pacienţii cu hepatite virale B, C şi D din Republica Moldova la servicii calitative de tratament şi îngrijire continuă în baza implementării protocoalelor clinice naţionale, a ghidurilor clinice internaționale;
4) informarea continua, până în anul 2021, cu ridicarea gradului de alertă a fiecărei persoane, îndeosebi în rândul grupurilor cu risc sporit de infectare, şi a comunităţii privind hepatitele virale B, C şi D;
5) realizarea, în perioada anilor 2017-2021, a cercetărilor ştiinţifice şi ştiinţifico-practice privind hepatitele virale B, C şi D, cu perfecţionarea măsurilor de supraveghere şi răspuns, pentru a reduce riscul de transmitere.
Conform datelor statistice în Republica Moldova, în anul 2017 au fost înregistrate în total 3810 cazuri de hepatite virale, inclusiv 682 (17,90%) cazuri hepatite virale forme acute și 3128  (82,09%) cazuri forme cronice. 
În Republica Moldova indicele morbidităţii prin HVB acută s-a redus de la 25,55 la 100 mii populaţie în anul 1997 până la 0,57 în anul 2017, respectiv, prin HVC acută de la 6,14 până la 1,32, prin hepatita virală D (HVD) – de la 1,89 până la 0,07. (figura 1). Totuși indicii menţionaţi depăşesc indicii ţărilor europene.

Fig. 1. Dinamica incidenții  morbidității prin hepatitele virale B, C și D acute, a.a 1997- 2017.
Pe parcursul anului 2017 au fost realizate următoarele activități conform obiectivelor stabilite:
Obiectivul 1. Dezvoltarea serviciilor de diagnostic de laborator şi screeningul hepatitelor virale B, C şi D, precum și majorarea, până în anul 2021, a ratei depistării precoce, a persoanelor infectate cu virusurile nominalizate.	
· A continuat testarea grupurilor de risc la markerii hepatitelor virale pentru diagnosticul de laborator precoce.
· A fost efectuată în continuare confirmarea de laborator a diagnosticului de hepatită virală B, C şi D pentru probele suspecte, fals-pozitive, discutabile, conflictuale etc.
Cu părere de rău, din cauza lipsei acoperirii financiare acest obiectiv a fost realizat în cea mai mică măsură comparativ cu altele. Astfel, în perioada de referință laboratoarele naționale, zonale și teritoriale nu au fost asigurate pe de plin cu consumabile și reactivi de ultimă generație pentru investigarea markerilor hepatitelor virale prin metoda imunoenzimatică ELISA. De asemenea nu a fost asigurat accesul pacienților cu hepatite virale B, C și D cronice și ciroze hepatice virale la metode moderne şi neinvazive de investigaţii pentru apreciere a gradului de fibroză (Fibroscan) pe motiv că această investigație nu este inclusă în Programul Unic, fiind achitată individual de pacienți.  
Obiectivul specific 2. Reducerea cu 50%, până în anul 2021, a incidenței și prevalenței hepatitelor virale B, C și D acute în scopul reducerii morbidității prin hepatite cronice și ciroze hepatice cauzate de virusurile nominalizate.
În anul de referință realizarea profilaxiei nespecifice a hepatitelor virale B, C și D a lăsat de dorit, din cauza absenței finanțării nu a fost procurată tehnică modernă de sterilizare a instrumentarului medical pentru instituțiile medico-sanitare publice şi centrele de sănătate publică municipale şi raionale. De asemenea instituțiile medico-sanitare publice nu au fost asigurate pe de plin cu echipament de unică folosinţă pentru serviciile stomatologice şi ginecologice.
La capitolul profilaxia specifică a hepatitei virale B în anul 2017 a continuat vaccinarea contra HVB a grupurilor cu risc sporit de infectare, și anume cu prima doză – 20807 persoane; cu a doua doză -  22680, cu a treia doză – 20957, cu a patra doză – 3457 persoane; implicit acoperirea vaccinală a constituit cu prima doză – 95,78%, cu a doua – 94,04%, cu a treia – 92,62% și respectiv cu a patra 99,45%.
Pentru anul 2018 în conformitate cu prezentul Program și Ordinului MSMPS nr. 898 din 24.11.2017 este planificată vaccinarea contra HVB a 27950 persoane din grupurile de risc.
Obiectivul specific 3. Asigurarea accesului a cel puţin 50% din pacienţii cu hepatite virale B, C şi D din Republica Moldova la servicii calitative de tratament şi îngrijire continuă până în anul 2021 în baza implementării Protocoalelor clinice naţionale, a Ghidurilor clinice internaţionale.
La 9 ianuarie 2017 Ministerul Sănătății, Muncii și Protecției Sociale a dat start campaniei de tratament antiviral al bolnavilor de hepatite cronice și ciroze hepatice virale B, C, D pe teritoriul întregii țări. Din noiembrie și până la începutul tratamentului Ministerul Sănătății, Muncii și Protecției Sociale și Comisia Specializată au mediatizat subiectul tratamentului gratuit antiviral al hepatitelor prin diverse canale mass-media.
Cu toate că inițial campania s-a ciocnit de reticența atât a pacienților, cât și a medicilor infecționiști, care nu erau informați despre acțiunea terapeutică dar și reacțiile adverse ale noilor preparate, pe parcurs, s-a reușit convingerea acestor categorii despre eficacitatea noilor scheme de tratament. Mai mult de atât pacienții au recăpătat încrederea în sistemul național de sănătate. 
Mai apoi la 19.01.2017 a fost semnat Ordinul MSMPS nr.39 cu privire la modificarea şi completarea anexelor la Ordinul MSMPS nr.1050 din 28 decembrie 2016, conform căruia în tratament au fost înrolați încă 889 pacienți cu HCV. Al treilea Ordin al MSMPS cu nr. 172 cu privire la modificarea şi completarea anexelor la Ordinul MSMPS nr.1050 a fost semnat la data de 03.03.2017. Prin acest ordin în tratament au fost incluși următorii 1390 pacienți cu HCV. Astfel, la începutul lunii martie 2017 au fost înrolați în tratament 3431 persoane cu HCV, 180 pacienți cu HBV și 52 pacienți cu HDV. În luna iulie a anului 2017 a fost semnat cel de al patrulea ordin al MSMPS prin care au fost înrolați în tratament 4400 persoane cu HCV, 830 pacienți cu HBV și HDV. La moment, în tratament se află de asemenea și 20 de copii, care au inițiat terapia la Instituţia Medico–Sanitară Publică Institutul Mamei şi Copilului, în baza Deciziei Comisiei specializate. În scopul supravegherii reacţiilor adverse, primele două administrări se efectuează în condiţii de staţionar.
Per total:
· Conform situației la 26 ianuarie  2018 sunt depuse 12000 de dosare.
· 8668 de pacienți înrolați în tratament antiviral.
· Au finalizat tratamentul 7000 de pacienți.
· S-au vindecat 6700 de pacienți.
· 1070 de pacienți cu HBV și HDV sunt înrolați  în tratament.
· Se utilizează scheme eficiente de tratament cu preparate de ultimă generație.
· S-au diminuat esențial costurile pentru preparatele antivirale utilizate.
· A fost creat un mecanism funcțional de depunere a dosarelor.
· A crescut încrederea pacientului în sistemul național de sănătate.
Obiectivul specific 4. Informarea continua, până în anul 2021, cu ridicarea gradului de alertă a fiecărei persoane îndeosebi în rândul grupurilor cu risc sporit de infectare şi a comunităţii privind hepatitele virale B, C și D
Acest obiectiv este primordial în atingerea scopului prezentului Program cu acțiuni axate pe comunicare. Cel mai remarcabil eveniment la compartimentul dat poate fi menționat marcarea la data de 28 iulie 2017 a Zilei Mondiale a Hepatitei cu genericul ”Elimină hepatita” cu implicarea mass-mediei, comunităţilor şi societăţii civile etc. În cadrul acesteia au fost organizate şi desfăşurate activităţi de informare, educare și sensibilizare a populaţiei privind prevenirea hepatitelor virale. În acest context ținem să menționăm faptul că Laboratorul hepatite virale și infecții hemotransmisibile a delegat un specialist la data menționată la seminarul ”Lessons learnt from the Georgian hepatitis C elimination programme” organizat de OMS și CDC în Tbilisi, Georgia (27-28 iulie 2017).
În scopul sporirii gradului de alertă a fiecărei persoane, îndeosebi în rândul grupurilor cu risc sporit de infectare şi a comunităţii privind prevenirea hepatitelor virale B, C și D au fost organizate 272 seminare de instruire în cadrul cărora au fost instruiți 13185 persoane, au fost elaborate 374 materiale metodico-informative, la posturile de televiziune au fost translate 23 emisiuni, la radio s-au difuzat 25 emisiuni, în presă au fost publicate 35 articole. De asemenea, au fost susţinute 3240 prelegeri, 86494 convorbiri, elaborate 380 de buletine sanitare și desfășurate 207 activități  în comunități.
Obiectivul specific 5. Realizarea în perioada anilor 2017-2021 a cercetărilor științifice privind hepatitele virale B, C și D cu perfecţionarea măsurilor de supraveghere şi răspuns pentru reducerea riscului de transmitere.
În acest contextul realizării acestui obiectiv în anul de referință au fost efectuate cercetări științifice în cadrul proiectului științific instituțional”Studierea infecţiilor virale hemotransmisibile prioritare cu optimizarea supravegherii epidemiologice”. Astfel au fost investigate 387 seruri de la donatorii de sânge primari și 87 seruri de la pacienții hemodializați din diferite zone geografice la prezența markerilor hepatitelor virale și infecțiilor hemotransmisibile. 
Rezultatele obținute demonstrează că la donatorii primari de sânge în 2,3±0,9% au fost identificați markerii AgHBs+anti-HBcor+anti-CMVIgG. 
Concomitent au fost investigați și pacienții hemodializați la seroprevalența markerilor asociați anti-HCV+anti-HSV1IgG+anti-HSV2IgG+anti-CMVIgG care a constituit 29,2±4,9% la această categorie. 
De asemenea tot acest grup de pacienți a fost investigat la markerii asociați anti-HCV+anti-EBVIgG+EBV EBNaIgG, seroprevalența acestora fiind de constituit 39,6±7,1%. Un alt grup de marker investigate la pacienții hemodializați a fost anti-HBcor+anti-HSV1IgG+anti-HSV2IgG+anti-CMVIgG nivelul seroprevalenței acestora a constituit 43,7±5,3%.
Analiza și evaluarea rezultatelor preliminare obținute privind identificarea markerilor hepatitelor virale B și C separat și în asociere cu virusurile HSV, CMV, EBV, EBNA pe zone geografice demonstrează necesitatea continuării acestui studiu, inclusiv pentru asigurarea biosecurității sângelui donat, componentelor sanguine. 
În același timp au fost efectuate cercetări științifice în cadrul proiectului independent pentru tinerii cercetători ”Studierea aspectelor epidemiologice și virusologice ale hepatitei virale C în grupurile cu risc sporit de infectare cu determinarea impactului social”. 
Rezultatele obținute au arătat că o persoană afectată de infecție cronică cu virusul hepatitei C pierde în mediu 20,5 DALY (ani de viață ajustați la dizabilitate), luând în considerație că în anul 2016 erau înregistrate 14265 persoane adulte cu această infecție sau un indice cumulativ de 401,61 o/oooo prin extrapolare s-a constatat că la 100.000 locuitori anual sunt pierduți circa 8233 DALY. În timp ce la un nivel al incidenței de 1231 cazuri de hepatită cronică C ori 34,66 o/oooo înregistrați pe parcursul anului 2016 la 100.000 populație sunt pierduți 710 DALY.
În premieră prin tehnici de biologie moleculară (genotipare, secvențiere) de comun cu Department of Infection and Immunity, Luxembourg Institute of Health au fost evaluați factorii determinanți de bază în evoluția hepatitelor virale B, C și D: severitatea, frecvența cronicizării, dezvoltarea carcinomului hepatocelular, răspunsul la tratamentul antiviral. 
Studiul efectuat prin tehnici de biologie moleculară a evidențiat că:
· în cazul hepatitei virale B (din cele 10 genotipuri) – predomină genotipul D (97%) – asociat cu tendința redusă de cronicizare; genotipul A (subgenotipul A2) – 2,4% - asociat cu o tendință sporită de cronicizare.
· în cazul hepatitei virale C (din cele 7 genotipuri) – predomină genotipul 1b (95%) – asociat cu patologii severe, cu evoluție spre ciroză și carcinom hepatocelular; genotipul 3a (2,2%) identificat la utilizatorii de droguri injectabile; genotipurile 1b și 2a asociate transfuziilor de sânge și manoperelor medicale intravenoase.
· iar pentru hepatita hepatita virală D (din cele 8 genotipuri), a fost identificat genotipul 1 (6,5%).
Studiul efectuat demonstrează prezența a tuturor genotipurilor hepatitelor virale B, C și D în Republica Moldova, concomitent careacteristice și pentru alte țări, inclusiv cele limitrofe. Pentru hepatitele virale B și C genotipurile determinate indică un pronostic nefavorabil privind evoluția bolii.  
Toate rezultatele obținute în cadrul cercetărilor științifice și-au găsit reflectarea în indicatorii de produs specificați de Program.
 Astfel în anul 2017 a fost publicat 1 articol internațional cu impact factor 2,058. De asemenea au fost editate în reviste naționale 5 articole de categoria B și un articol de categoria C; 7 teze internaționale și înaintată 3 cerere la brevet de invenție de scurtă durată, a fost obținut 1 certificat de înregistrare a obiectelor cu drepturile de autor și drepturile conexe.

Activități planificate pentru anul 2018
1. Identificarea surselor de finanțare pentru realizarea obiectivului specific 1 al Programului “Dezvoltarea serviciilor de diagnostic de laborator și de screening al hepatitelor virale B, C și D” cu majorarea, până în anul 2021, a ratei de depistare precoce a persoanelor infectate cu virusurile nominalizate, element important întru realizarea integrală a măsurilor planificate.
2. Asigurarea laboratoarelor naționale, zonale cu echipament, consumabile, personal calificat şi cu reactivi de ultimă generaţie pentru investigarea markerilor hepatitelor virale.
3. Testarea markerilor hepatitelor virale pentru diagnosticul de laborator    precoce a grupurilor de risc. 
4. Procurarea sterilizatoarelor pentru instrumentarul medical pentru IMSP-uri și CSP-uri. 
5. Asigurarea IMSP-urilor cu echipament de unică folosinţă pentru serviciile stomatologice şi ginecologice.
6. Vaccinarea contra HVB a 27950 persoane din grupurile de risc conform Ordinului MSMPS nr. 898 din 24.11.2017. 
7. Înrolarea în tratament încă nu mai puțin de 12 000 de persoane cu toate tipurile de hepatite virale și ciroze hepatice.
8. Reîmprospătarea stocului de preparate pentru pacienții cu HCV (prima schema) care trebuie să parvină în farmacia centrală până la finele lunii februarie.
9. Semnarea în luna februarie a următorului ordin al MSMPS prin care vor fi incluși în tratament 4000 de pacienți.
10. Crearea Registrului național de evidență a bolnavilor cu hepatitele virale acute, cronice și ciroze hepatice de etiologie virală.
11. Promovarea modului sănătos de viaţă pentru excluderea transmiterii pe cale sexuală, habituală şi prin utilizarea de droguri injectabile a hepatitelor virale B, C şi D.
12. Marcarea la data de 28 iulie a Zilei Mondiale a Hepatitei cu implicarea mass-mediei, comunităţilor şi societăţii civile etc.
13. Instruirea personalului medical privind riscul infectării profesionale, interpretarea semnificaţiei markerilor serologici ai hepatitelor virale B, C şi D şi măsurilor de combatere a acestora.
14. Elaborarea și publicarea rapoartelor naționale și internaționale anual privind situația epidemiologică prin hepatitele virale.
15. Realizarea studiilor științifice privind aspectele etiologice, epidemiologice, clinice, de diagnostic şi tratament şi profilaxie a hepatitelor virale B, C și D acute, trenante, cronice, cirozelor hepatice.
16. Inițierea elaborării proiectelor de semnificație științifico-practică cu organismele internaționale, inclusiv cu OMS, ECDC, CDC privind optimizarea măsurilor de diagnostic, supraveghere epidemiologică, tratament și profilaxie. 
17. Includerea de către Ministerul Sănătății, Muncii și Protecției sociale a membrelor Consiliului de coordonare a implementării Programului nominalizat în echipele de participare la manifestările științifico-practice organizate de OMS, ECDC, CDC pe problemele de combatere a hepatitelor virale B, C și D.
18. Convocarea Consiliului  de coordonarea a implementării Programului Național de combatere a hepatitelor virale B, C și D pentru anii 2017-2021 cel puțin odată pe parcursul anului de realizare, la necesitate frecvența poate fi modificată, care ar exclude unele impedimente în comunicare între membrii consiliului.



Probleme și bariere în realizare Programului Național de combatere a hepatitelor virale B, C și D pentru anii 2017-2021
· Mijloace financiare prevăzute dar neacoperite pentru dezvoltarea serviciilor de diagnostic de laborator și de screening al hepatitelor virale B, C și D cu majorarea până în anul 2021 a ratei de depistarea precoce a persoanelor infectate cu virusurile nominalizate.
· Alocarea insuficientă a mijloacelor financiare destinate studiilor științifice privind aspectele etiologice, epidemiologice, clinice de diagnostic, tratament și profilaxie a hepatitelor virale B, C și D acute, trenante, cronice, cirozelor hepatice.
· Rezerve în comunicare între membrii Consiliului de coordonare a implementării Programului Național de combatere a hepatitelor virale B, C și D pentru anii 2017-2021.
· Absența proiectelor privind optimizarea măsurilor de control și răspuns în hepatitele virale B, C și D realizate de comun cu organismele internaționale OMS, ECDC, CDC.
· Planificarea ineficientă a necesităților de reactive și consumabile pentru efectuarea investigațiilor de laborator necesare pentru perfectarea dosarelor  înaintate spre acceptare la tratament. 
· Fluxul mare de pacienți a creat un colaps funcțional la Centrul Republican de Diagnostic.
· Nerespectarea termenilor de livrare conform condițiilor contractuale a medicamentelor antivirale de către operatorii economici – cele mai mari probleme au fost semnalate anume din această cauză, fapt care tergiversează includerea în tratament a pacienților.
· Pentru perfectarea dosarului este necesară  determinarea gradului de fibroză a ficatului, investigație de înaltă performanță (Fibroscan) care nu este inclusă în Programul Unic și este achitată de pacient.
Soluții de depășire
1. Planificarea eficientă a necesităților și identificarea mai multor prestatori de servicii medicale de înaltă performanță, repartizate uniform pe întreg teritoriul tării. 
2. Centrul pentru Achiziții Publice Centralizate în Medicină va precauta metode de a asigura respectarea  termenilor de livrare a medicamentelor antivirale de către operatorii economici conform condițiilor contractuale și cerințelor stabilite de legislație.
3. Includerea investigația de înaltă performanță pentru determinarea gradului de fibroză a ficatului (Fibroscan) în Programul Unic al asigurării obligatorii de asistenţă medicală.


Concluzii:
1. Obiectivul general, inclusiv obiectivele specifice planificate pentru realizare  totalmente reiese din Planul de acțiuni al Programului Național de combatere a hepatitelor virale B, C și D pentru anul 2017.
2. Analiza și evaluarea dinamicii multianuale a morbidității prin hepatitele virale B, C și D acute pe perioada realizării precedentelor Programe Naționale, inclusiv și pe parcursul anului 2017 demonstrează o reducere și în continuare a incidenței prin hepatitele nominalizate, HVB – 0,57 o/oooo, HVC – 1,32 o/oooo, HVD – 0,07 o/oooo.
3. Indicatorii de impact, privind prevalența prin hepatitele virale cronice B, C și ciroze hepatice, perioada 2000-2016 demonstrează o tendință de reducere a morbidității pentru infecțiile nominalizate. HVB cronică și ciroze – 55,07 o/oooo și HVC cronică și ciroze – 34,66 o/oooo, de asemenea se sesizează o tendință modestă de reducere a mortalității prin hepatitele virale B, C și D cronice și ciroze hepatice.
4. Absența mijloacelor financiare prevăzute de Program, dar neacoperite pentru dezvoltarea serviciilor de diagnostic de laborator și de screening al hepatitelor virale B,C și D, cercetare cu majorarea până în anul 2021 a ratei de depistare precoce a persoanelor infectate cu virusurile nominalizate va avea un impact negativ asupra realizării Programului, manifestat prin diminuarea dinamicii reducerii morbidității și mortalității prin hepatitele virale B, C și D.
5. Inițierea proiectelor privind optimizarea măsurilor de diagnostic, tratament, supraveghere și răspuns în hepatitele virale B, C și D realizate de comun cu organismele internaționale OMS, ECDC, CDC ar deveni o sursă suplimentară financiară, extrem de importantă (necesară) pentru realizarea activităților în special a obiectivului 1 din prezentul Program.


Director general                                                                       Iurie Pinzaru


Executori: 
Spînu C., Sajin O., Isac M.
Tel. 022 574 567

